CELEX: 32012D0323
Language: el
Date: 2012-06-22 00:00:00
Title: 2012/323/ΕΕ: Εκτελεστική απόφαση του Συμβουλίου, της 22ας Ιουνίου 2012 , για την άρση της αναστολής των αναλήψεων υποχρεώσεων από το Ταμείο Συνοχής για την Ουγγαρία

26.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 165/46
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 22ας Ιουνίου 2012
   για την άρση της αναστολής των αναλήψεων υποχρεώσεων από το Ταμείο Συνοχής για την Ουγγαρία
   (2012/323/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1084/2006 του Συμβουλίου, της 11ης Ιουλίου 2006, για τη δημιουργία του Ταμείου Συνοχής (1), και ιδίως το άρθρο 4 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Το άρθρο 4 του κανονισμού (ΕΚ) αριθ. 1084/2006 καθορίζει τις προϋποθέσεις χορήγησης συνδρομής από το Ταμείο Συνοχής. Σύμφωνα με την παράγραφο 1 του άρθρου αυτού, το Συμβούλιο μπορεί να αποφασίσει να αναστείλει εν όλω ή εν μέρει την ανάληψη υποχρεώσεων από το Ταμείο ως προς το ενδιαφερόμενο κράτος μέλος από την 1η Ιανουαρίου του έτους που έπεται της αποφάσεως περί αναστολής, εάν διαπιστωθεί, σύμφωνα με το άρθρο 126 παράγραφος 8 της Συνθήκης για τη λειτουργία της Ευρωπαϊκής Ένωσης (ΣΛΕΕ), ότι το ενδιαφερόμενο κράτος μέλος, παρά τη σύσταση του Συμβουλίου βάσει του άρθρου 126 παράγραφος 7 ΣΛΕΕ δεν έλαβε αποτελεσματικά μέτρα.
            
         
               (2)
            
            
               Στις 5 Ιουλίου 2004, με την απόφαση 2004/918/ΕΚ για την ύπαρξη υπερβολικού ελλείμματος στην Ουγγαρία (2), το Συμβούλιο αποφάσισε σύμφωνα με το άρθρο 104 παράγραφος 6 της Συνθήκης για την ίδρυση της Ευρωπαϊκής Κοινότητας («ΣΕΚ») ότι στην Ουγγαρία υπήρχε υπερβολικό έλλειμμα. Το Συμβούλιο εξέδωσε πρώτη σύσταση στις 5 Ιουλίου 2004, δεύτερη σύσταση στις 8 Μαρτίου 2005 και τρίτη σύσταση στις 10 Οκτωβρίου 2006, όλες απευθυνόμενες προς την Ουγγαρία σύμφωνα με το άρθρο 104 παράγραφος 7 της ΣΕΚ. Στις 7 Ιουλίου 2009 το Συμβούλιο εξέδωσε τέταρτη παρόμοια σύσταση («σύσταση του Συμβουλίου της 7ης Ιουλίου 2009») με στόχο να τερματιστεί η κατάσταση υπερβολικού δημοσίου ελλείμματος το αργότερο έως το 2011.
            
         
               (3)
            
            
               Στις 24 Ιανουαρίου 2012 το Συμβούλιο εξέδωσε την απόφαση 2012/139/ΕΕ με την οποία διαπιστώνεται αν έχουν ληφθεί αποτελεσματικά μέτρα από την Ουγγαρία σε εφαρμογή της σύστασης του Συμβουλίου της 7ης Ιουλίου 2009 (3), σύμφωνα με το άρθρο 126 παράγραφος 8 ΣΛΕΕ, στην οποία διαπίστωσε ότι η Ουγγαρία δεν είχε λάβει αποτελεσματικά μέτρα για τη διόρθωση του υπερβολικού δημοσιονομικού ελλείμματος παρά τη σύσταση του Συμβουλίου της 7ης Ιουλίου 2009 εντός της προβλεπόμενης προθεσμίας.
            
         
               (4)
            
            
               Στις 13 Μαρτίου 2012, με την εκτελεστική απόφαση 2012/156/ΕΕ για την αναστολή αναλήψεων υποχρεώσεων από το Ταμείο Συνοχής για την Ουγγαρία από την 1η Ιανουαρίου 2013 (4), το Συμβούλιο αποφάσισε να αναστείλει ένα μέρος των αναλήψεων υποχρεώσεων του Ταμείου Συνοχής από 1ης Ιανουαρίου 2013 σύμφωνα με το άρθρο 4 του κανονισμού (ΕΚ) αριθ. 1084/2006. Η απόφαση σχετικά με το ποσό των αναλήψεων υποχρεώσεων του Ταμείου Συνοχής που θα ανασταλούν αποσκοπούσε να εξασφαλίσει ότι η αναστολή είναι αποτελεσματική και αναλογική, λαμβάνοντας ταυτόχρονα υπόψη την τρέχουσα συνολική οικονομική κατάσταση στην Ένωση και τη σχετική σημασία του Ταμείου Συνοχής για την οικονομία του οικείου κράτους μέλους. Το Συμβούλιο έκρινε σκόπιμο, στην περίπτωση της πρώτης εφαρμογής του άρθρου 4 παράγραφος 1 του κανονισμού (ΕΚ) αριθ. 1084/2006 σε δεδομένο κράτος μέλος, ήτοι την Ουγγαρία, το ποσό να οριστεί στο 50 % της χορήγησης του Ταμείου Συνοχής για το 2013, χωρίς να υπερβαίνει ανώτατο όριο ύψους 0,5 % του ονομαστικού ΑΕΠ του εν λόγω κράτους μέλους όπως προβλέφθηκε από τις υπηρεσίες της Επιτροπής. Επομένως, το Συμβούλιο αποφάσισε να αναστείλει αναλήψεις υποχρεώσεων του Ταμείου Συνοχής για την Ουγγαρία ύψους 495 184 000 EUR, με εφαρμογή από 1ης Ιανουαρίου 2013.
            
         
               (5)
            
            
               Επίσης στις 13 Μαρτίου, το Συμβούλιο εξέδωσε αναθεωρημένη σύσταση προς την Ουγγαρία σύμφωνα με το άρθρο 126 παράγραφος 7 ΣΛΕΕ («σύσταση του Συμβουλίου της 13ης Μαρτίου 2012»), με την οποία καθόριζε προθεσμία μέχρι το 2012 για να τεθεί τέρμα στην κατάσταση υπερβολικού δημοσιονομικού ελλείμματος. Συγκεκριμένα, συνιστούσε στην Ουγγαρία να καταβάλει πρόσθετη δημοσιονομική προσπάθεια τουλάχιστον ½ % του ΑΕΠ, βάσει της περαιτέρω εξειδίκευσης και της εφαρμογής μέτρων εξυγίανσης διαρθρωτικού χαρακτήρα, για να διασφαλίσει την επίτευξη του στόχου για έλλειμμα 2,5 % του ΑΕΠ το 2012· να διαθέσει πιθανά έκτακτα κέρδη για τη βελτίωση του ονομαστικού ισοζυγίου· να λάβει τα απαραίτητα πρόσθετα μέτρα διαρθρωτικού χαρακτήρα που χρειάζονται για να διασφαλισθεί ότι το έλλειμμα του 2013 θα παραμείνει πολύ πιο κάτω από το ανώτατο όριο του 3 % του ΑΕΠ· και να ενσωματώσει επαρκείς προβλέψεις αποθεματικών στους προσεχείς νόμους για τον προϋπολογισμό. Ταυτόχρονα, το Συμβούλιο υπογράμμισε ότι η δημοσιονομική προσαρμογή πρέπει να συμβάλει στη μείωση του δημόσιου χρέους και ότι χρειάζεται να υποστηριχθεί από τις προτεινόμενες βελτιώσεις του πλαισίου δημοσιονομικής διακυβέρνησης.
            
         
               (6)
            
            
               Στις 23 Απριλίου 2012, η Ουγγαρία υπέβαλε την ετήσια επικαιροποίηση του οικείου προγράμματος σύγκλισης, στην οποία περιγραφόταν η δημοσιονομική στρατηγική της που θα διασφαλίσει τη διατηρήσιμη διόρθωση του υπερβολικού ελλείμματος εντός της προθεσμίας του 2012. Οι επίσημοι στόχοι για το έλλειμμα και οι προγραμματισμένες δημοσιονομικές προσπάθειες συμμορφώνονται με τη σύσταση του Συμβουλίου της 13ης Μαρτίου 2012. Το πρόγραμμα επιβεβαιώνει τον προηγούμενο μεσοπρόθεσμο στόχο του 1,5 % του ΑΕΠ, τον οποίο επιδιώκει να επιτύχει μέχρι το 2013. Σύμφωνα με το επικαιροποιημένο πρόγραμμα, το δημόσιο χρέος μειώνεται συνεχώς καθόλη τη διάρκεια της προγραμματικής περιόδου σε 77 % του ΑΕΠ το 2013 και κάτω του 73 % του ΑΕΠ το 2015. Όσον αφορά τη μεταρρύθμιση της δημοσιονομικής διακυβέρνησης, οι αρχές ανακοίνωσαν ότι θα υποβάλουν στο Κοινοβούλιο τις αναγκαίες τροποποιήσεις στη διάρκεια της εαρινής συνόδου.
            
         
               (7)
            
            
               Βάσει των πληροφοριών που έχουν δημοσιοποιηθεί, η Επιτροπή συμπέρανε, στην ανακοίνωσή της 30ής Μαΐου 2012, ότι η Ουγγαρία έχει λάβει τα αναγκαία διορθωτικά μέτρα που αντιπροσωπεύουν επαρκή πρόοδο όσον αφορά τη διόρθωση του υπερβολικού ελλείμματος. Ειδικότερα, το δημοσιονομικό έλλειμμα αναμένεται να φθάσει το 2,5 % του ΑΕΠ το 2012 και να παραμείνει σαφώς κατώτερο της τιμής αναφοράς του 3 % του ΑΕΠ το 2013, όπως συνέστησε το Συμβούλιο τον Μάρτιο. Συγκεκριμένα, λαμβανομένων επίσης υπόψη όλων των δημοσιοποιημένων πληροφοριών που έχουν παρασχεθεί από την κυβέρνηση από τα μέσα Μαρτίου, οι υπηρεσίες της Επιτροπής προβλέπουν ότι το έλλειμμα του 2013 θα φθάσει το 2,7 % του ΑΕΠ. Αν ληφθούν επίσης υπόψη η επίδραση των αναθεωρήσεων σχετικά με τη δυνητική μεγέθυνση του ΑΕΠ και η προβλεπόμενη απόκλιση από την τυπική ελαστικότητα των φόρων, η δημοσιονομική προσπάθεια κατά το 2012 μπορεί να θεωρηθεί ότι συμφωνεί σε γενικές γραμμές με την απαιτούμενη. Η χρησιμοποίηση εκτάκτων εσόδων και η ενσωμάτωση επαρκών προβλέψεων αποθεματικών στους προσεχείς προϋπολογισμούς δεν έχουν ακόμη αποδειχθεί. Βάσει των εαρινών προβλέψεων του 2012, το χρέος της γενικής κυβέρνησης αναμένεται να μειωθεί σε 78,5 % του ΑΕΠ το 2012 και ελαφρά περισσότερο το 2013. Τέλος, έχει σημειωθεί κάποια πρόοδος στη βελτίωση του πλαισίου δημοσιονομικής διακυβέρνησης, αλλά πρέπει ακόμη να σχεδιαστούν και να εγκριθούν σημαντικές μεταρρυθμίσεις πριν από τη λήξη της εαρινής συνόδου του κοινοβουλίου. Στο πλαίσιο αυτό και λαμβανομένων επίσης υπόψη των πρόσφατων, χειρότερων από τα αναμενόμενα, στοιχείων για την ανάπτυξη του πρώτου τριμήνου, η Επιτροπή θα εξακολουθήσει να παρακολουθεί στενά τις δημοσιονομικές εξελίξεις στην Ουγγαρία.
            
         
               (8)
            
            
               Γενικότερα, η Ουγγαρία έχει λάβει τα αναγκαία διορθωτικά μέτρα σε εφαρμογή της σύστασης του Συμβουλίου της 13ης Μαρτίου 2012 για τη διόρθωση του υπερβολικού ελλείμματος εντός της προθεσμίας που έχει καθορίσει το Συμβούλιο. Επομένως, η εκτελεστική απόφαση 2012/156/ΕΕ για την αναστολή μέρους των αναλήψεων υποχρεώσεων από το Ταμείο Συνοχής θα πρέπει να καταργηθεί.
            
         
               (9)
            
            
               Εάν, σε οποιαδήποτε χρονική στιγμή, πριν από την κατάργηση της απόφασης σχετικά με την ύπαρξη υπερβολικού ελλείμματος σύμφωνα με το άρθρο 126 παράγραφος 12 ΣΛΕΕ, τα μέτρα που λαμβάνονται αποδειχθούν ανεπαρκή, το Συμβούλιο, βάσει σύστασης της Επιτροπής, θα πρέπει να εκδώσει νέα απόφαση βάσει του άρθρου 126 παράγραφος 8 ΣΛΕΕ. Σε τέτοια περίπτωση, μπορεί, κατόπιν πρότασης της Επιτροπής, να εκδώσει απόφαση για την αναστολή των αναλήψεων υποχρεώσεων του Ταμείου Συνοχής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αίρεται η μερική αναστολή των αναλήψεων υποχρεώσεων από το Ταμείο Συνοχής για την Ουγγαρία, η οποία προβλέπεται στην εκτελεστική απόφαση 2012/156/ΕΕ.
   Άρθρο 2
   Η παρούσα απόφαση απευθύνεται στην Ουγγαρία.
   
      Λουξεμβούργο, 22 Ιουνίου 2012.
      
         
            Για το Συμβούλιο
         
         
            H Πρόεδρος
         
         M. VESTAGER
      
   
   
      (1)  ΕΕ L 210 της 31.7.2006, σ. 79.
   
      (2)  ΕΕ L 389 της 30.12.2004, σ. 27.
   
      (3)  ΕΕ L 66 της 6.3.2012, σ. 6.
   
      (4)  ΕΕ L 78 της 17.3.2012, σ. 19.